钦定古今图书集成/明伦汇编/交谊典/第041卷 > 礼记 > 《在北齐与宗室书》前人
## 钦定古今图书集成/明伦汇编/交谊典/第041卷 > 礼记 > 《在北齐与宗室书》前人

陵白，临淮负海，是谓“徐州。”颛顼、高阳，世有明德。自兴
王启霸，无劳委剑之锋；开国承家，实飨彤弓之赐。其
后金柯玉叶，霞振云从，耆旧通人，茂才多士。或以天
下之贵，负石自沈。王命之尊，拂衣高蹈，或熊衣雉制，
青组朱旗，儒盛江东，文高河北。或复分齐处鲁，移魏
居燕，瓜瓞虽遥，芳枝无远。昔有王如王莽，无关控鹄
“之宗；刘曜、刘渊，弥非偃龙之族。”又有《朱家别录》，邾子
之苗；何氏殊源，韩侯之嗣。三乌五鹿，时事无恒；东郭
西门，迁讹非一。吾宗虽广，未有骈枝，咸自驹王，同分
才子。正以金衡委御，玉斗宵亡，贼势凭陵，中原倾覆。
我则供牺牷于东国，载主祏于南都，二百馀年，家于
扬越。此则卢谌不去，裴宁仍留，高宦燕秦，迟回乡壤，
山河有隔，叙觏无缘，望冀马而增劳，瞻宾鸿而永叹。
昔窦公累世，光武称其外家；许都遥远，灵王思其旧
宅。其言虽大，可以喻小，况在宗亲，宁无停眷。比月应
雩龙，星移殷鸟，天明和煦，体中何如？愿百年之老，兴
居多福；万石之君，寒暑清豫。其外族忠孝，比屋连甍，
信义勇于干戈，《诗书》甘于酒醴。或有渔猎，三史纷纶，
《五经》都讲开黉，诗生负帙。邦君伫德，宁无挂榻之思？
州将钦风，应有题车之命。南阳坐啸，寄以共治；《东海》
行歌，资其主弼。梁竦不好，徒为大言；邓禹平生，唯望
如此。若栖迟偃仰，因事丘中，桃果三名，粟园千树，持
竿而钓，征聘不来，负耒而耕，公侯靡屈。何其高也，盖
复休“哉！如脱推延，或迟并问”，吾阶缘人乏，叨簉皇华，
王事无淹，公礼将毕。既而扬都荡覆，方离猃狁之灾，
越界风尘，复蹈𬨎轩之礼。屏居空馆，多历岁时，亹犯
灵祗，招延祸罚，号慕无穷，肝胆屠殒，烦冤胸臆，不自
堪居，无心奈何，无状奈何！自徘徊河朔，亟积寒暄，风
患弥留，半体枯废。折臂为公，虽非羊祜跛足而使，无
惭郤克。固以形如槁木，心若死灰，匍匐苫庐，才有魂
气。夫迷山之客，迟遥响于岩崖；穷海之宾，望孤烟于
洲屿。况乃宗均鲁卫，地匪燕吴，车骑相望，舟舻朝夕。
三条不远，五达非难，信乃阔然，遂不蒙问。昔桃花之
峡，长避秦嬴；芝草之山，遥然沧海。犹复渔船可入，何
况平途，不兼旬月。劳怀既积，辄命行人，弦望之间，迟
枉归翰。傥二三兄弟，能敦昭穆之诗；求我漳滨，幸开
刘桢之疾。阳春改节，并念将宜，扶力为书，多不诠次。
陵白。